CELEX: 
Language: hr
Date: 2018-12-12 00:00:00
Title: DELEGIRANA UREDBA KOMISIJE (EU) …/... o dopuni Direktive 2014/53/EU Europskog parlamenta i Vijeća u pogledu primjene bitnih zahtjeva iz članka 3. stavka 3. točke (g) te direktive kako bi se osiguralo utvrđivanje lokacije pozivatelja u komunikacijama prema hitnim službama s mobilnih uređaja

OBRAZLOŽENJE
            
            
               1.KONTEKST DELEGIRANOG AKTA
            
            
               Trenutačna praksa utvrđivanja lokacije pozivatelja u komunikacijama s mobilnih telefona prema hitnim službama temelji se na pozicioniranju prema ID-u ćelije. Operatori mobilnih mreža u velikoj su mjeri upotrebljavali utvrđivanje lokacije prema ID-u ćelije u okviru primjene Direktive o univerzalnoj usluzi
                  1
               . To rješenje za utvrđivanje lokacije pozivatelja temelji se na utvrđivanju područja pokrivenosti odašiljača koji pruža uslugu mobilnom telefonu, a koji ne mora nužno biti najbliži odašiljač. To područje ovisi o kutu pokrivenosti i radijusu ćelije, koji može varirati od 100 metara do nekoliko kilometara
                  2
               . U nekim slučajevima, posebice u planinama i gradovima, to može dovesti do znatnih pogrešaka u pozicioniranju pozivatelja hitnih službi.
            
            
               U međuvremenu su u mobilne telefone ugrađene napredne računalne mogućnosti za obradu podataka o lokaciji iz Globalnog navigacijskog satelitskog sustava (GNSS)
                  3
                i informacija na temelju Wi-Fi signala, što omogućuje primjenu rješenja za preciznije utvrđivanje lokacije pozivatelja. Rješenje za utvrđivanje lokacije pozivatelja koje se temelji na hibridnom sustavu koji uz pozicioniranje prema ID-u ćelije upotrebljava informacije o lokaciji na temelju Wi-Fi signala i GNSS-a koje su već dostupne na mobilnom telefonu krajnjeg korisnika imalo bi znatne prednosti u hitnim slučajevima u zatvorenom i na otvorenom prostoru. Rješenja koja se temelje na pozicioniranju putem GNSS-a već se u velikoj mjeri upotrebljavaju u osam država članica EU-a i trećim zemljama (npr. Sjedinjene Američke Države
                  4
               ).
            
            
               Upotrebom GNSS-a omogućilo bi se znatno preciznije utvrđivanje lokacije pozivatelja te bi se omogućile brže i učinkovitije aktivnosti spašavanja, kao i optimizacija resursâ hitnih službi. Testiranja na terenu provedena u četiri države članice EU-a u okviru projekta koji je financirao EU pokazala su da postoji konkretna razlika u preciznosti utvrđivanja lokacije prema ID-u ćelije i prema GNSS-u: preciznost utvrđivanja lokacije prema ID-u ćelije iznosila je između 1,5 i 5 kilometara, dok je preciznost utvrđivanja lokacije prema GNSS-u iznosila između 6 i 28 metara
                  5
               . To je značajno jer je 2017. hitnim službama upućen 301 milijun hitnih poziva. Velika većina (71 %) tih poziva upućena je s mobilnih telefona
                  6
               .
            
            
               U skladu s člankom 3. stavkom 3. točkom (g) Direktive o radijskoj opremi 2014/53/EU Europskog parlamenta i Vijeća od 16. travnja 2014. o usklađivanju zakonodavstava država članica o stavljanju na raspolaganje radijske opreme na tržištu i stavljanju izvan snage Direktive 1999/5/EZ, Komisija je ovlaštena donositi delegirane akte kako bi osigurala da radijska oprema podržava određene funkcije kojima se osigurava pristup hitnim službama.
            
            
               Primjenjujući te ovlasti, Komisija u nastavku donosi Delegiranu uredbu kojom utvrđuje i pojašnjava razrede i kategorije na koje se odnosi taj članak kako bi osigurala da mobilni telefoni s naprednim računalnim mogućnostima (poznati kao „pametni telefoni”, dalje u tekstu „mobilni uređaji”) omogućavaju pristup hitnim službama.
            
            
               To će se učiniti tako što će se od proizvođača mobilnih uređaja zatražiti da podupru tehnička rješenja za primanje i obradu podataka o lokaciji izvedenih iz Wi-Fi signala i podataka iz GNSS-a kompatibilnih i interoperabilnih barem sa sustavom Galileo iz Uredbe (EU) br. 1285/2013
                  7
                kako bi komunikacija prema hitnim službama bila djelotvornija.
            
            
               Upotrebom više konstelacija GNSS-a povećava se dostupnost visokokvalitetnog pozicioniranja, posebno na zahtjevnim područjima na kojima radijski signal ne jamči besprijekoran doseg, kao što su ulični kanjoni. Na primjer, u uskim ulicama u kojima zgrade mogu ometati pogled na nebo i vidljivost satelita svaki dodatni satelitski signal koji uređaj primi može poboljšati preciznost pozicioniranja
                  8
               .
            
            
               Galileo je jedini GNSS pod civilnim nadzorom
                  9
                i u vlasništvu je EU-a. On pruža neprekidne, precizne navigacijske signale građanima EU-a i svima drugima na globalnoj razini, s jedinstvenim funkcijama, uključujući one koje se upotrebljavaju u traganju i spašavanju
                  10
               , te usluge visokog stupnja točnosti i provjere autentičnosti
                  11
                za profesionalne i specijalizirane primjene.
            
            
               Galileo će globalnim korisnicima GNSS-a omogućiti vrlo pouzdano
                  12
                utvrđivanje položaja te navigaciju i određivanje vremena, posebno kad se upotrebljava u kombinaciji s drugim GNSS-ima. Osiguravanje dostupnosti GNSS-a Galileo važno je za pozicioniranje putem mobilnog telefona jer on pruža veću stabilnost i preciznost u usporedbi s drugim sustavima za utvrđivanje lokacije
                  13
                kada se upotrebljavaju samostalno.
            
            
               Nadalje, ugrađivanje Galilea u mobilne uređaje utvrđeno je kao jedan od prioriteta Svemirske strategije EU-a
                  14
               . Mjere za koje je potrebna kompatibilnost sa sustavom Galileo bile bi slične onima donesenima na temelju Uredbe eCall, kojom se uređuje pristup broju za hitne slučajeve 112 iz sustava eCall ugrađenog u vozilo
                  15
               .
            
            
               Zahtjevom prema kojem je potrebno omogućiti utvrđivanje lokacije na temelju Wi-Fi signala omogućilo bi se preciznije utvrđivanje lokacije krajnjeg korisnika u slučajevima kad podaci o lokaciji iz GNSS-a možda nisu dostupni, primjerice u zatvorenom prostoru
                  16
               .
            
            
               Zahtjevom prema kojem informacije o lokaciji iz GNSS-a i na temelju Wi-Fi signala trebaju biti dostupne za prijenos omogućila bi se njihova stvarna primjena u komunikacijama prema hitnim službama, uzimajući u obzir već postojeće tehnički izvedive metode. Jednom takvom tehnički izvedivom metodom, poznatom kao napredno lociranje pozivatelja u hitnom slučaju (eng. Advanced Mobile Location, AML), informacije iz GNSS-a/Wi-Fi signala/ID-a ćelije dostupne na pametnom telefonu pozivatelja prenose se putem usluge kratkih poruka (eng. Short Messaging Service, SMS) do pristupne točke sigurnosnog poziva (eng. Public Safety Answering Point, PSAP). AML je već uveden u osam država članica EU-a – Ujedinjenoj Kraljevini (UK), Estoniji, Litvi, Belgiji, Irskoj, Finskoj, Malti i Austriji. Uvođenje se temelji na tehničkom izvješću koje je objavio Europski institut za telekomunikacijske norme (ETSI)
                  17
               . To tehničko izvješće obuhvaća GPS i Galileo. Funkciju AML-a podržavaju operativni sustavi koji se upotrebljavaju u više od 95 % svih pametnih telefona u Europi
                  18
               .
            
            
               Očekuje se da će utjecaj na proizvođače mobilnih uređaja biti minimalan jer su zahtjevi usmjereni na mobilne telefone koji su već kompatibilni s GNSS-om. Gotovo svi novi pametni telefoni koji su trenutačno dostupni na tržištu kompatibilni su s GNSS-om. Agencija za europski globalni navigacijski satelitski sustav (GSA) procjenjuje da je 2017. 82 % mobilnih telefona bilo kompatibilno s GNSS-om. Ta brojka trebala bi dosegnuti gotovo 100 % do 2020., prije početka primjene ovog akta.
            
            
               Vodeći proizvođači čipsetova za pametne telefone nude čipove kompatibilne s Galileom, a pametni telefoni koji upotrebljavaju Galileo dostupni su na tržištu od 2016.
                  19
                Prema istraživanju HELP112 troškovi povezani s uvođenjem upotrebe Galilea bili bi zanemarivi jer ne zahtijevaju posebnu hardversku komponentu
                  20
               . Svi veći proizvođači mobilnih telefona osigurali su kompatibilnost svojih telefona s Galileom (npr. Apple, Sony, Samsung i Huawei)
                  21
               .
            
            
               Stoga bi se delegiranom uredbom poduprijeli trenutačni trendovi na tržištu jer bi se tako dodala pravna sigurnost. Državama članicama koje trenutačno ulažu u prilagodbu svojih pristupnih točaka sigurnosnog poziva (PSAP) tako da mogu primati podatke o lokaciji pozivatelja s mobilnih uređaja posebice je potrebna pravna sigurnost da će proizvođači mobilnih telefona uvrstiti u ponudu, odnosno nastaviti nuditi funkciju prijenosa podataka o lokaciji pozivatelja
                  22
               .
            
            
               Delegiranom uredbom pridonijet će se većoj jedinstvenosti pristupa brzim i djelotvornim hitnim službama u svim državama članicama EU-a.
            
            
               U skladu s Direktivom o privatnosti i elektroničkim komunikacijama
                  23
                države članice mogu donijeti posebne odredbe kojima ovlašćuju pružatelje usluga elektroničkih komunikacija za pružanje pristupa podacima o lokaciji hitnim službama bez prethodnog pristanka predmetnog korisnika ili pretplatnika.
            
         
         
            
               Ne očekuje se da će se ovom Delegiranom uredbom povećati administrativno opterećenje proizvođača mobilnih uređaja jer su u takve uređaje već ugradili AML i GNSS. Funkcija GNSS-a ne utječe na mobilne operatere jer je rješenje usmjereno na pametne telefone
                  24
               .
            
            
               Ne bi bilo ni financijskih posljedica na proračun EU-a.
            
            
               2.SAVJETOVANJA PRIJE DONOŠENJA AKTA
            
            
               Komisija je nekoliko puta kontaktirala dionike u pogledu osiguravanja kompatibilnosti mobilnih telefona s Galileom u svrhe poziva hitnim službama.
            
            
               Javna rasprava održana je 7. svibnja 2014. kako bi se prikupila mišljenja i doprinosi dionika koji su uključeni u pružanje hitne pomoći kao odgovor na pozive na broj 112 u pogledu omogućavanja da mobilni telefoni utvrde lokaciju pozivatelja s pomoću GNSS-a, posebno Galilea, i pošalju je pristupnim točkama sigurnosnog poziva
                  25
               .
            
            
               Velika većina dionika izjasnila se u korist mjera kojima se povećava pravna sigurnost kako bi se potaknulo uvođenje utvrđivanja lokacije pozivatelja putem GNSS-a te osigurala pravodobna, djelotvorna i ujednačena usluga za javnost. Smatrali su i da bi se tako zajamčila neovisnost EU-a, koja je ključna u kriznim situacijama.
            
            
               Od 18. travnja do 12. srpnja 2016. provedeno je javno savjetovanje prije donošenja Svemirske strategije. Savjetovanje je bilo namijenjeno dionicima u javnom i privatnom sektoru, u industriji, uključujući mala i srednja poduzeća (MSP-ove), te u istraživačkoj i akademskoj zajednici u Europi, kao i građanima koji su željeli podijeliti svoje mišljenje o budućoj Svemirskoj strategiji. Dionici su upotrebu Galilea u pozivima hitnim službama (E112) smatrali vrlo korisnom, a većina ih je odgovorila da bi utvrđivanje lokacije pozivatelja bilo preciznije kad bi se upotrebljavali podaci o lokaciji iz GNSS-a, uključujući Galileo
                  26
               .
            
            
               Za Delegiranu uredbu nije izrađena procjena učinka jer se njome jednostavno pojašnjavaju drugi dijelovi zakonodavstva za koje jesu izrađene procjene učinka: Direktiva o univerzalnoj usluzi
                  27
               , Europski zakonik elektroničkih komunikacija
                  28
                i Direktiva o radijskoj opremi
                  29
               . Uz to, države članice već imaju obvezu osigurati pružanje informacija o lokaciji u skladu s Direktivom o univerzalnoj usluzi, a u budućnosti i Europskim zakonikom elektroničkih komunikacija. Ovom Delegiranom uredbom pruža se pravna sigurnost u pogledu primjene djelotvornog rješenja za utvrđivanje lokacije pozivatelja. Tržište je već predvidjelo tehničko rješenje kojim se integriraju informacije na temelju GNSS-a i Wi-Fi signala te je ono sada dostupno u više od 95 % svih pametnih telefona. Troškovi za proizvođače pametnih telefona zanemarivi su jer je rješenje usmjereno na softver.
            
            
               Delegirana uredba predstavljena je državama članicama na sastancima Stručne skupine za svemirsku politiku održanima 14. studenoga 2017.
                  30
                i 14. ožujka 2018.
                  31
                Predstavljena je i državama članicama i industriji na sastancima Odbora za ocjenjivanje sukladnosti i nadzor tržišta telekomunikacija (TCAM) održanima 1. prosinca 2017.
                  32
                i 16. travnja 2018.
                  33
               
            
            
               3.PRAVNI ELEMENTI DELEGIRANOG AKTA
            
            
               U skladu s člankom 290. Ugovora o funkcioniranju Europske unije (UFEU), ovom Delegiranom uredbom Komisije dopunjuje se Direktiva 2014/53/EU, a posebno njezin članak 3. stavak 3. točka (g).
            
            
               Prema članku 3. stavku 3. točki (g) Direktive 2014/53/EU Komisija je ovlaštena donositi delegirane akte o kategorijama ili razredima radijske opreme kako bi osigurala da radijska oprema podržava određene funkcije kojima se osigurava pristup hitnim službama.
            
            
               Svrha Delegirane uredbe, koja se temelji na članku 3. stavku 3. točki (g) Direktive 2014/53/EU, jest odrediti funkcije, razrede i kategorije obuhvaćene tim člankom.
            
            
               Delegiranom uredbom odredit će se da su mobilni telefoni s naprednim računalnim mogućnostima („mobilni uređaji”, poznati kao „pametni telefoni”) obuhvaćeni člankom 3. stavkom 3. točkom (g).
            
            
               Cilj je osigurati da ti mobilni uređaji podržavaju tehnička rješenja za primanje i obradu podataka o lokaciji koji se temelje na Wi-Fi signalu i podataka iz globalnih navigacijskih satelitskih sustava kompatibilnih i interoperabilnih barem sa sustavom Galileo iz Uredbe (EU) br. 1285/2013 kako bi komunikacija prema hitnim službama bila djelotvorna.
            
            
               DELEGIRANA UREDBA KOMISIJE (EU) …/...
            
            
               оd 12.12.2018.
            
            
               o dopuni Direktive 2014/53/EU Europskog parlamenta i Vijeća u pogledu primjene bitnih zahtjeva iz članka 3. stavka 3. točke (g) te direktive kako bi se osiguralo utvrđivanje lokacije pozivatelja u komunikacijama prema hitnim službama s mobilnih uređaja
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
         
         
            
               uzimajući u obzir Direktivu 2014/53/EU Europskog parlamenta i Vijeća od 16. travnja 2014. o usklađivanju zakonodavstava država članica o stavljanju na raspolaganje radijske opreme na tržištu i stavljanju izvan snage Direktive 1999/5/EZ
                  34
               , a posebno njezin članak 3. stavak 3.,
            
            
               budući da:
            
            
               (1)Kako je navedeno u uvodnoj izjavi (14) Direktive 2014/53/EU, radijska oprema može biti ključna za omogućavanje pristupa hitnim službama i stoga bi u odgovarajućim slučajevima trebala biti projektirana tako da podržava funkcije potrebne za pristup tim službama.
            
            
               (2)Sustav uspostavljen u okviru programa Galileo na temelju Uredbe (EU) br. 1285/2013 Europskog parlamenta i Vijeća
                  35
                jest globalni navigacijski satelitski sustav („GNSS”) u potpunom vlasništvu i pod potpunim nadzorom Unije koji pruža vrlo preciznu uslugu pozicioniranja pod civilnim nadzorom. Sustav Galileo može se upotrebljavati u kombinaciji s drugim GNSS-ima.
            
            
               (3)U Svemirskoj strategiji za Europu
                  36
               , donesenoj 2016., najavljene su mjere kojima se uvodi upotreba Galileovih usluga pozicioniranja i navigacije za mobilne telefone.
            
            
               (4)U svojim zaključcima od 5. prosinca 2017.
                  37
                Vijeće podupire razvoj snažnog tržišta niže u lancu za primjene i usluge temeljene na svemiru te naglašava da se, gdje je to primjereno, trebaju poduzeti odgovarajuće mjere, uključujući regulatorne, kako bi se postigla potpuna kompatibilnost uređaja koji se prodaju u Uniji sa sustavom Galileo i potaknula upotreba uređaja kompatibilnih s Galileom na globalnom tržištu.
            
            
               (5)Direktivom 2002/22/EZ Europskog parlamenta i Vijeća
                  38
                propisano je uvođenje jedinstvenog europskog broja za hitne slučajeve („112”) u cijeloj Uniji te se njome obvezuju države članice da osiguraju da poduzeća koja krajnjim korisnicima pružaju usluge elektroničkih komunikacija za uspostavljanje poziva na broj ili brojeve u nacionalnom planu numeriranja učine podatke o lokaciji pozivatelja dostupnima tijelima koja prihvaćaju pozive u hitnim slučajevima barem na jedinstveni europski broj za hitne slučajeve „112”.
            
            
               (6)Kategorija telekomunikacijske radijske opreme koja se u Uniji najčešće upotrebljava za pozivanje jedinstvenog europskog broja za hitne slučajeve „112” jesu mobilni telefoni s naprednim računalnim mogućnostima („mobilni uređaji”).
            
            
               (7)Razina preciznosti lokacije radijske opreme koja pristupa hitnim službama ima ključnu ulogu u osiguravanju djelotvornosti potrebnog pristupa tim službama. Lokacija pozivatelja u komunikacijama prema hitnim službama s mobilnih uređaja trenutačno se utvrđuje upotrebom ID-a ćelije koji se temelji na području pokrivenosti odašiljača koji pruža uslugu mobilnom uređaju. Područje pokrivenosti odašiljača varira od 100 metara do nekoliko kilometara. U nekim slučajevima, posebice u planinama, gradovima i velikim zgradama, to može dovesti do znatnih grešaka u pozicioniranju pozivatelja hitnih službi. 
            
            
               (8)Utvrđivanjem lokacije pozivatelja na temelju ID-a ćelije u kombinaciji s informacijama iz Wi-Fi signala i GNSS-a omogućuje se znatno preciznije utvrđivanje lokacije pozivatelja te brže i učinkovitije aktivnosti spašavanja, kao i optimizacija resursa.
            
            
               (9)Rješenja za utvrđivanje lokacije pozivatelja na temelju pozicioniranja putem GNSS-a već su uvedena u osam država članica i u nekim trećim zemljama.
            
            
               (10)Kad je riječ o sustavima eCall koji se temelje na službi 112 i ugrađeni su u vozila, u Uredbi (EU) 2015/758 Europskog parlamenta i Vijeća
                  39
                već je propisano da prijamnici u tim sustavima moraju biti kompatibilni s uslugama pozicioniranja koje pružaju sustavi Galileo i EGNOS.
            
            
               (11)Zbog navedenih razloga i mobilni uređaji trebali bi pripadati kategoriji radijske opreme koja podržava određene funkcije kojima se osigurava pristup hitnim službama, kako je navedeno u članku 3. stavku 3. točki (g) Direktive 2014/53/EU. Novi mobilni uređaji trebali bi imati mogućnost pružanja pristupa informacijama o lokaciji putem Wi-Fi signala i GNSS-a u komunikacijama prema hitnim službama, a funkcija utvrđivanja položaja trebala bi biti kompatibilna s uslugama koje pruža program Galileo i djelovati zajedno s njima. 
            
            
               (12)Direktiva 2014/53/EU ograničena je na izražavanje bitnih zahtjeva. Kako bi se olakšala procjena usklađenosti s tim zahtjevima, njome je predviđena mogućnost pretpostavke usklađenosti radijske opreme koja je usklađena s dobrovoljnim usklađenim normama donesenima na temelju Uredbe (EU) br. 1025/2012 Europskog parlamenta i Vijeća
                  40
                u svrhu iskazivanja detaljnih tehničkih specifikacija tih zahtjeva.
            
            
               (13)Od Europskog odbora za elektrotehničku normizaciju (CENELEC) i Europskog instituta za telekomunikacijske norme (ETSI) zatraženo je sastavljanje usklađenih normi za radijsku opremu (M/536) kako bi se poduprla provedba članka 3. Direktive 2014/53/EU
                  41
               .
            
            
               (14)Gospodarski subjekti trebali bi dobiti dovoljno vremena kako bi unijeli potrebne prilagodbe u mobilne uređaje koje namjeravaju staviti na tržište. Ni jedna odredba ove Uredbe ne bi se trebala tumačiti na način da sprječava gospodarske subjekte u njezinoj primjeni od datuma stupanja na snagu. 
            
            
               (15)Komisija je u svojem pripremnom radu provela odgovarajuća savjetovanja, uključujući ona sa stručnjacima, u pogledu mjera utvrđenih ovom Uredbom i konzultirala Stručnu skupinu za svemirsku politiku na njezinim sastancima održanima 14. studenoga 2017. i 14. ožujka 2018.,
            
            
               DONIJELA JE OVU UREDBU:
            
            
               Članak 1.
            
            
               1.Bitni zahtjevi iz članka 3. stavka 3. točke (g) Direktive 2014/53/EU primjenjuju se na mobilne telefone s funkcijama sličnima funkcijama računala u pogledu mogućnosti obrade i pohrane podataka.
            
         
         
            
               2.Usklađenost sa stavkom 1. osigurava se tehničkim rješenjima za primanje i obradu podataka iz Wi-Fi signala i podataka iz globalnih navigacijskih satelitskih sustava koji su kompatibilni i interoperabilni barem sa sustavom Galileo iz Uredbe (EU) br. 1285/2013 te za stavljanje tih podataka na raspolaganje za prijenos u komunikaciji prema hitnim službama.
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Primjenjuje se od [36 mjeseci nakon njezina stupanja na snagu].
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 12.12.2018.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        Direktiva 2002/22/EZ Europskog parlamenta i Vijeća od 7. ožujka 2002. o univerzalnoj usluzi i pravima korisnika u vezi s elektroničkim komunikacijskim mrežama i uslugama (Direktiva o univerzalnoj usluzi)
               
               
                  
                     (2)
                  
                        HELP112, istraživanje koje je financirala Europska komisija, dostupno na: 
                  https://ec.europa.eu/growth/content/help112-project_hr
               
               
                  
                     (3)
                  
                        Autonomno geoprostorno pozicioniranje s globalnom pokrivenošću. GNSS, odnosno globalni navigacijski satelitski sustav, omogućuje utvrđivanje lokacije elektroničkih prijamnika (geografska dužina, geografska širina i visina)
               
               
                  
                     (4)
                  
                        Usp. pregled naveden u istraživanju HELP112
               
               
                  
                     (5)
                  
                        Istraživanje HELP112
               
               
                  
                     (6)
                  
                        
                  https://ec.europa.eu/digital-single-market/en/news/implementation-european-emergency-number-112-results-eleventh-data-gathering-round
                   
               
               
                  
                     (7)
                  
                  
                        Europski sustavi GNSS-a jesu:
                  
                  
                     – EGNOS, sustav proširivanja koji povećava preciznost GPS-a i daje informacije o njegovoj pouzdanosti u čitavoj Europi,
                  
                  
                     – Galileo, Europski globalni navigacijski satelitski sustav, koji se može upotrebljavati u kombinaciji s drugim GNSS-ima i pruža vrlo preciznu uslugu pozicioniranja pod civilnim nadzorom.
                  
                  
                     Oba su pod civilnim nadzorom EU-a i besplatni su, usp. Uredbu (EU) br. 1285/2013 Europskog parlamenta i Vijeća od 11. prosinca 2013. o provedbi i uporabi europskih sustava za satelitsku navigaciju.
                  
               
               
                  
                     (8)
                  
                        Ispitivanje HELP112.
               
               
                  
                     (9)
                  
                        
                  https://www.gsc-europa.eu/galileo-overview/what-is-galileo
               
               
                  
                     (10)
                  
                        
                  https://www.gsa.europa.eu/european-gnss/galileo/services/galileo-search-and-rescue-sar-service
                   
               
               
                  
                     (11)
                  
                        Provedbena odluka Komisije (EU) 2018/321 оd 2. ožujka 2018. o izmjeni Provedbene odluke (EU) 2017/224 o određivanju tehničkih i operativnih specifikacija s pomoću kojih se omogućuje da se komercijalnom uslugom koju nudi sustav uspostavljen u okviru programa Galileo ispunjuje funkcija iz članka 2. stavka 4. točke (c) Uredbe (EU) br. 1285/2013 Europskog parlamenta i Vijeća
               
               
                  
                     (12)
                  
                        
                  https://www.gsc-europa.eu/electronic-library/performance-reports
               
               
                  
                     (13)
                  
                        
                  https://www.gsc-europa.eu/electronic-library/performance-reports
               
               
                  
                     (14)
                  
                        COM(2016) 705 final „Svemirska strategija za Europu”
               
               
                  
                     (15)
                  
                  
                        Članak 5. stavak 4. Uredbe (EU) 2015/758 Europskog parlamenta i Vijeća od 29. travnja 2015. o zahtjevima za homologaciju za uvođenje sustava eCall ugrađenog u vozilo koji se temelji na službi 112 te o izmjeni Direktive 2007/46/EZ
                  
               
               
                  
                     (16)
                  
                        Istraživanje HELP112 
               
               
                  
                     (17)
                  
                        
                  http://www.etsi.org/deliver/etsi_tr/103300_103399/103393/01.01.01_60/tr_103393v010101p.pdf
                   
               
               
                  
                     (18)
                  
                        Izvori dostupni na: 
                  https://www.apple.com/newsroom/2018/03/ios-11-3-is-available-today/
                  ; 
                  https://blog.google/topics/google-europe/helping-emergency-services-find-you/
                  ; 
                  https://ec.europa.eu/growth/content/help112-project_hr
               
               
                  
                     (19)
                  
                        Za ažurirani popis telefona koji sadržavaju Galileo posjetite 
                  https://www.usegalileo.eu/HR/
                   
               
               
                  
                     (20)
                  
                        Vidjeti analizu troškova i koristi u istraživanju HELP112
               
               
                  
                     (21)
                  
                        Za ažurirani popis telefona koji sadržavaju Galileo posjetite 
                  https://www.usegalileo.eu/HR/
               
               
                  
                     (22)
                  
                        Vidjeti analizu troškova i koristi u istraživanju HELP112
               
               
                  
                     (23)
                  
                        Direktiva 2002/58/EZ Europskog parlamenta i Vijeća od 12. srpnja 2002. o obradi osobnih podataka i zaštiti privatnosti u području elektroničkih komunikacija (Direktiva o privatnosti i elektroničkim komunikacijama)
               
               
                  
                     (24)
                  
                        Vidjeti analizu troškova i koristi u istraživanju HELP112
               
               
                  
                     (25)
                  
                        
                  https://www.gsc-europa.eu/news/how-to-enable-better-location-for-emergency-calls-galileo-and-112
               
               
                  
                     (26)
                  
                        Savjetovanje s dionicima dostupno je na: 
                  https://ec.europa.eu/growth/content/public-consultation-space-strategy-europe-0_hr
                   
               
               
                  
                     (27)
                  
                        Direktiva 2002/22/EZ Europskog parlamenta i Vijeća od 7. ožujka 2002. o univerzalnoj usluzi i pravima korisnika u vezi s elektroničkim komunikacijskim mrežama i uslugama. 
               
               
                  
                     (28)
                  
                        Prijedlog Direktive Europskog parlamenta i Vijeća o Europskom zakoniku elektroničkih komunikacija (preinačeno) – COM(2016) 590.
               
               
                  
                     (29)
                  
                        Direktiva 2014/53/EU Europskog parlamenta i Vijeća od 16. travnja 2014. o usklađivanju zakonodavstava država članica o stavljanju na raspolaganje radijske opreme na tržištu i stavljanju izvan snage Direktive 1999/5/EZ. Direktiva o radijskoj opremi 2014/53/EU
               
               
                  
                     (30)
                  
                        
                  http://ec.europa.eu/transparency/regexpert/index.cfm?do=groupDetail.groupDetaigroupIDl&=2486
                  
               
               
                  
                     (31)
                  
                        
                  http://ec.europa.eu/transparency/regexpert/index.cfm?do=groupDetail.groupDetail&groupID=2486
                  
               
               
                  
                     (32)
                  
                        
                  https://circabc.europa.eu/w/browse/552ffe2a-3176-47d7-8725-92d4a5dd5a4f
               
               
                  
                     (33)
                  
                        
                  Ibid.
               
               
                  
                     (34)
                  
                        SL L 153, 22.5.2014., str. 62.
               
               
                  
                     (35)
                  
                        Uredba (EU) br. 1285/2013 Europskog parlamenta i Vijeća od 11. prosinca 2013. o provedbi i uporabi europskih sustava za satelitsku navigaciju i stavljanju izvan snage Uredbe Vijeća (EZ) br. 876/2002 i Uredbe (EZ) br. 683/2008 Europskog parlamenta i Vijeća (SL L 347, 20.12.2013., str. 1.). 
               
               
                  
                     (36)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Svemirska strategija za Europu (COM(2016) 705 final).
               
               
                  
                     (37)
                  
                  
                        Zaključci Vijeća od 5. prosinca 2017. o evaluaciji programa Galileo i EGNOS u sredini programskog razdoblja te rezultatima Agencije za europski GNSS, 15435/17.
                  
               
               
                  
                     (38)
                  
                        Direktiva 2002/22/EZ Europskog parlamenta i Vijeća od 7. ožujka 2002. o univerzalnoj usluzi i pravima korisnika u vezi s elektroničkim komunikacijskim mrežama i uslugama (Direktiva o univerzalnoj usluzi) (SL L 108, 24.4.2002., str. 51.).
               
               
                  
                     (39)
                  
                        Uredba (EU) 2015/758 Europskog parlamenta i Vijeća od 29. travnja 2015. o zahtjevima za homologaciju za uvođenje sustava eCall ugrađenog u vozilo koji se temelji na službi 112 te o izmjeni Direktive 2007/46/EZ (SL L 123, 19.5.2015., str. 77.).
               
               
                  
                     (40)
                  
                        Uredba (EU) br. 1025/2012 Europskog parlamenta i Vijeća od 25. listopada 2012. o europskoj normizaciji, o izmjeni direktiva Vijeća 89/686/EEZ i 93/15/EEZ i direktiva 94/9/EZ, 94/25/EZ, 95/16/EZ, 97/23/EZ, 98/34/EZ, 2004/22/EZ, 2007/23/EZ, 2009/23/EZ i 2009/105/EZ Europskog parlamenta i Vijeća te o stavljanju izvan snage Odluke Vijeća 87/95/EEZ i Odluke br. 1673/2006/EZ Europskog parlamenta i Vijeća (SL L 316, 14.11.2012., str. 12.).
               
               
                  
                     (41)
                  
                        Provedbena odluka Komisije C(2015) 5376 final od 4. kolovoza 2015. o zahtjevu za normizaciju upućenom Europskom odboru za elektrotehničku normizaciju i Europskom institutu za telekomunikacijske norme u pogledu radijske opreme kojom se podupire Direktiva 2014/53/EU Europskog parlamenta i Vijeća.